[https://www.](https://www.fxp.co.il/showthread.php?t=14568490)**[fxp](https://www.fxp.co.il/showthread.php?t=14568490)**[.co.il/showthread.php?t=14568490](https://www.fxp.co.il/showthread.php?t=14568490)

[**Nerdish**](https://www.fxp.co.il/member.php?u=884845)

**פרסום סיכום | לבדי – חיים נחמן ביאליק**

השיר נכתב על רקע תקופת ההשכלה המתפתחת במזרח אירופה במאה ה-19. בתקופה זו מגיעה לשיאה תנועה חברתית המכונה "תנועת ההשכלה". תנועה זו עוררה בקרב היהודים באירופה תקוות לקבל הזדמנות שווה להשכלה, תעסוקה ומעמד חברתי. מציאות חדשה זו הביאה לידי קונפליקט את בני דורו של ביאליק, האם לעזוב את העולם הישן המסורתי על חשבון העולם החדש, שהבטיח את ביטול המחיצות בינם לבין העמים האחרים? בעוד שהעולם הישן נסמך על בית המדרש והלימודים בחדר, העולם החדש הציע את לימודי המדע, הפילוסופיה, שפות, אומנות ועוד. המעבר מאורח חיים אחד לאחר גרם לשבר, שכן יהודים רבים הצטרפו לתנועת ההשכלה, זנחו את מורשתם והתבוללו. את מפגש זה בין העולמות ומורכבותו מביא ביאליק בשיר "לבדי".
 **התמונה המרכזית בשיר**
התמונה המרכזית היא תמונה מטאפורית של גוזל רך, החוסה תחת כנפי השכינה. במהלך השיר תמונה זו מתפתחת עם התפתחותו של הגוזל, המרגיש אט אט ששהייתו תחת כנפי השכינה הופכת לצרה ומעיקה. הוא מבקש לפרוח למחוזות, אליהם פרחו כבר מזמן שאר הגוזלים – אל האור. ככל שהגוזל גדל ומתחזק, כך נחלשת השכינה ומאבדת מנחיצותה.
האור – מטאפורי לתנועת ההשכלה. הגוזל – המאמין האחרון שנותר בבית המדרש. השכינה – מטאפורית לעולם היהודי המסורתי אשר שימש כמחסה למאמיניו עד לעזיבתם.
 **בית א:**
בבית זה מציג את עצמו הדובר כיחידי שנשאר בבית המדרש, בניגוד לכל האחרים שעזבו – "כֻּלָּם נָשָׂא הָרוּחַ, כֻּלָּם סָחַף הָאוֹר, שִׁירָה חֲדָשָׁה אֶת-בֹּקֶר חַיֵּיהֶם הִרְנִינָה; וַאֲנִי, גּוֹזָל רַךְ, נִשְׁתַּכַּחְתִּי מִלֵּב תַּחַת כַּנְפֵי הַשְּׁכִינָה."  כל היהודים נסחפו אחר העולם החיצון, שמציע את "האור" (ההשכלה) ועזבו את בית המדרש. נטישת הרוב היא לטובת חיים, הנראים מבטיחים יותר מבחינה תרבותית, חברתית וכלכלית.  בניגוד לכולם, הגוזל (שהוא הדובר) נשאר תחת כנפי השכינה בגלל היותו עדיין צעיר, פגיע וחלש – "גוזל רך". הביטוי "תחת כנפי השכינה" משמש בשתי משמעויות:  במשמעות אחת יש לראות בשכינה כמגינה פיזית ונפשית על הדובר, אך במשמעות השניה הביטוי רומז למוות, שכן ביטוי זה לקוח מתפילת יזכור – תפילת אזכרה לנשמת המת: "המצא מנוחה תחת כנפי השכינה, במעלות קדושים וטהורים וכזוהר הרקיע מזהירים". שתי המשמעויות מבהירות את הרגשות המעורבים של הדובר כלפי הישארותו תחת כנפי השכינה (אמביוולנטיות(.
המוטיב המרכזי בבית זה הוא מוטיב הבדידות – מוטיב זה יתפתח לאורך השיר כולו, הן בהקשר לגוזל והן בהקשר השכינה. בבית זה תחושת הבדידות היא של הגוזל, שאומר "נשתכחתי מלב".
מוטיב נוסף שניתן לזהות הוא מוטיב הכנף – הגוזל החוסה תחת כנפה של השכינה. בהמשך השיר נעקוב אחר התפתחותו של מוטיב זה.

**בית ב:**
"בָּדָד, בָּדָד נִשְׁאַרְתִּי" – בבית זה פותח הדובר במילה "בדד", אשר מובאת כאן פעמיים כדי להדגיש את תחושת הבדידות שחש הגוזל. "וְהַשְּׁכִינָה אַף-הִיא כְּנַף יְמִינָהּ הַשְּׁבוּרָה עַל-רֹאשִׁי הִרְעִידָה" – הוא עדיין מתייחס לשכינה כזו המגינה עליו, אבל מעמדה של השכינה ירד, שכן כוחה ירד. הצד הימני, שהוא סמל החוזק והעצמה, מתערער בבית זה, וכך גם מעמדה של השכינה. ברובד הסמלי ניתן לראות זאת כשבר המתחולל בעולם היהודי בתקופה זו. "יָדַע לִבִּי אֶת-לִבָּה: חָרֹד חָרְדָה עָלַי, עַל-בְּנָהּ, עַל-יְחִידָהּ" - הדובר מודע להיחלשותה של השכינה. מעבר לחשש שלו שנשאר לבדו, הוא מודע גם לחששותיה, שאף היא תשאר לבדה מיד כשהגוזל יתחזק דיו.
נראה כאילו החשש הוא מעזיבת בנה יחידה, אשר נותר. ניתן להבחין בתשתית המקראית המשמשת את ביאליק בבית זה. כמו המקרה של אברהם, אשר נדרש לקחת את בנו יחידו אשר אהב, כך גם השכינה מתבקשת לכאורה לוותר על בנה יחידה, שנשאר מאחור. תשתית מקראית זו מחדדת את חששותיה של השכינה, שמא גם המאמין האחרון ינטוש אותה. דמותה של השכינה מוצגת בצורה מאוד אנושית – כאם החרדה על עזיבת בנה. השימוש בהאנשה תורם ליצירת האמפתיה בקרב הקורא על כאבה של השכינה.
בהמשך לבית הקודם, ניתן להבחין במוטיב הבדידות. גם בבית זה מתאר הדובר את בדידותו – "בדד בדד נשארתי", אך נראה שהבדידות היא גם של השכינה, כפי שממשיך המשפט בו פתח הדובר: "והשכינה אף היא..."
מוטיב הכנף מתפתח בבית זה, וכעת ניתן להבחין בשינוי שחל במעמדה של השכינה לפי כנף ימינה השבורה, המסמלת שבר בתוך העולם היהודי.
 **בית ג:**
"כְּבָר נִתְגָּרְשָׁה מִכָּל-הַזָּוִיּוֹת, רַק-עוֹד פִּנַּת סֵתֶר שׁוֹמֵמָה וּקְטַנָּה נִשְׁאָרָה – בֵּית-הַמִּדְרָשׁ – וַתִּתְכַּס בַּצֵּל, וָאֱהִי עִמָּהּ יַחַד בַּצָּרָה" – בבית זה מתוארת השכינה כ"מגורשת מכל הזוויות", אשר נדחקת בפינת סתר בבית המדרש.  כעת היא חוסה בצל, והיא מוצגת בניגוד לעולם החדש, המוצג באור.
הגוזל עדיין חוסה איתה ומשתתף איתה בצרתה.  מוטיב הבדידות מתייחס כעת גם לגוזל וגם לשכינה – מודגשת יותר בדידותה של השכינה העזובה: "ותתכס בצל".
 **בית ד:**
"וּכְשֶׁכָּלָה לְבָבִי לַחַלּוֹן, לָאוֹר וּכְשֶׁצַּר-לִי הַמָּקוֹם מִתַּחַת לִכְנָפָהּ" – בבית זה מוצגת כמיהתו של הגוזל לפרוח ולעזוב את השכינה. השהייה במחיצתה של השכינה לא מספקת, וגם הוא רוצה להצטרף לחבריו, שעזבו ל"אור" (להשכלה(. "כָּבְשָׁה רֹאשָׁהּ בִּכְתֵפִי, וְדִמְעָתָהּ עַל-דַּף גְּמָרָתִי נָטָפָה" – צערה של השכינה מעוצב ע"י האנשה. היא כובשת ראשה על כתפו של הגוזל, ודמעתה נוטפת. ההאנשה יוצרת אמפתיה כלפי השכינה הנעזבת והבודדה, בקרב הקורא.
 **בית ה:**
"חֶרֶשׁ בָּכְתָה עָלַי וַתִּתְרַפֵּק עָלָי" -  שוב מתוארת השכינה בצערה, היא מתרפקת ובוכה. יש כאן התעצמות הכאב והצער, שכן הדמעה הופכת לבכי. " וּכְמוֹ שָׂכָה בִּכְנָפָהּ הַשְּׁבוּרָה בַּעֲדִי" - כעת היא מנסה למנוע מהגוזל את עזיבתו ומנסה לסוכך עליו עם כנפה השבורה.  גם כאן משמשת ההאנשה לעיצוב כאבה של השכינה. "כֻּלָּם נָשָׂא הָרוּחַ, כֻּלָּם פָּרְחוּ לָהֶם, וָאִוָּתֵר לְבַדִּי, לְבַדִּי..." - היא מבכה על גורלה. כעת נראה שהבדידות היא בעיקר מנת חלקה של השכינה, שכן הגוזל נמצא רגע לפני עזיבתו. והכנף? האם יש בכוחה לחסום את דרכו ולמנוע מהגוזל את עזיבתו? אנו רואים היפוך במשמעותם של המוטיבים, שהובאו בתחילת השיר. הבדידות היא לא של הגוזל אלא של השכינה. הכנף כבר אינה מקור הכוח , ובמקום הגוזל שביכה את גורלו ואמר: "בדד בדד נשארתי", אומרת השכינה כעת: "ואיוותר לבדי לבדי".
 **בית ו:**
"וּכְעֵין סִיּוּם שֶׁל-קִינָה עַתִּיקָה מְאֹד, וּכְעֵין תְּפִלָּה, בַּקָּשָׁה וַחֲרָדָה כְּאַחַת" - הבית האחרון הוא כעין סיום. אנו שומעים מרחוק את תפילתה ובקשתה של השכינה, הנשמעת כנראה, עם מעופו של הגוזל שעזב. הקינה שלה עדיין מלווה אותו. "שָׁמְעָה אָזְנִי בַּבִּכְיָה הַחֲרִישִׁית הַהִיא וּבַדִּמְעָה הַהִיא הָרוֹתַחַת" - העזיבה הייתה אולי בלתי נמנעת, אך ניכר שהיא מלווה ברגשות מעורבים אצל הדובר. ההספד שלו על השכינה הוא הספד על עולם היהדות הנחרב ועל אובדן מאמיניה. היא מתוארת כאם אשר ננטשת על ידי ילדיה.  גם כאן בעזרת ההאנשה מעוצב מצבה הקשה והכואב.  התשתית המקראית המשמשת כאן את ביאליק, היא קינת ירמיהו על חורבן בית המקדש (מגילת "איכה" – נהוג לקרוא בתשעה באב). בקינה זו, הנשמעת על ידי הדובר, עולה בכייה של השכינה, אך גם עולים הדים מקינה עתיקה יותר.  מטרתו של ביאליק היא ליצור זיקה עם ההיסטוריה של העם היהודי, עם אשר לא לומד מאירועי העבר, וכל פעם מחדש נוהה אחר הבטחות חדשות, שסביר להניח שיכזיבו, כשם שהכזיבו לאורך ההיסטוריה.

לסיכום, בשיר מביע הדובר רגשות מעורבים (אמביוולנטים) לגבי פרשת הדרך בה הוא נמצא, וכמוהו המאמינים האחרים. הוא מבין ללב השכינה ומזדהה איתה, אך יחד עם זאת ליבו נוהה אל העולם החדש, הנראה מבטיח מבעד לחלונו. אמצעי עיצוב רבים שמשו לעיצוב הרעיונות בשיר, הם הובאו תוך כדי ניתוח השיר: מוטיב הבדידות, מוטיב הכנף, האנשה וארמזים מקראיים.